南至日離同安舟中寄阿弓
作者：李彭
朝代：宋

paragraphs: 去年闌冬亦戒塗，北風吹雪邾城隅。
八字山頭駕高浪，曙角更聽吹單于。
今年南至又行役，蕭寺佛香僧飲俱。
身在瀟湘黄蔑舫，眼看惠崇歸雁圖。
緬懷吾家之季子，細酌明窗愁欲無。
詩腸定遭酒媒孽，語作曉霜催槁梧。
漫將長句代作草，河凍難求雙鯉魚。
歸期不落蜡賓後，行李困來頻寄書。